Geen punte vir deelname óf sukses op Wimbledon(Foto: AELTC/Thomas Lovelock/POOL/AFP) Toe Novak Djokovic in 2021 die Wimbledon-titel gewen het, het hy 2 000 ranglyspunte verdien. Vanjaar sal daar egter geen punte op die spel wees nie nadat die ATP- en WTA-beheerliggame besluit het om dié ikoniese grasbaan-toernooi van sy status te ontneem. Dit kom in reaksie op organiseerders se besluit dat spelers van Rusland en Belarus nie toegelaat sal word om by vanjaar se toernooi af te slaan nie. Wimbledon-base het vroeër Rusland se militêre optrede in Oekraïne veroordeel, terwyl daar ook gevrees is dat pres. Wladimir Poetin ’n aansienhupstoot kan kry indien ’n Russiese of Belarussiese speler met die titel sou wegstap. “Dit is met groot spyt dat ons geen ander keuse het as om Wimbledon se ATP-ranglyspunte vir 2022 te skrap nie. Spelers – van enige land – se vermoë om op meriete aan toernooie deel te neem, is een van die toer se boustene,” het die ATP in ’n verklaring gesê. Die besluit het verreikende gevolge: Spelers wat verlede jaar goed presteer het, sal nie hul punte kan verdedig nie; gevolglik kan daar aansienlike ontwrigting op die wêreldranglys wees. Dit beteken dat ’n speler soos Djokovic nie net 2 000 punte kan verloor nie, maar ook sy status as die wêreld se voorste speler. Selfs al sou hy in Parys en Londen met die louere wegstap. Tog glo organiseerders dat hulle steeds die regte ding gedoen het. “Ons is teleurgesteld in die ATP en WTA se besluit om die kampioenskap se ranglyspunte te verwyder. Ons glo dat hierdie besluit nie in verhouding is met die buitengewone omstandighede waarin ons ons tans bevind nie, terwyl die deelnemers ook daaronder ly,” het die All England Club (organiseerders) gesê. “Ons oorweeg nou ons opsies en is in verbinding met ons Grand Slam-kollegas.” Wimbledon se besluit is vroeër deur verskeie spelers – onder wie Djokovic en Rafael Nadal – gekritiseer. Die Spaanse tennisster het nie doekies omgedraai nie en onder meer gesê dat spelers soos Daniil Medvedev en Victoria Azarenka niks met die Rusland‑Oekraïne-konflik uit te waai het nie. “Ek dink die besluit is baie onregverdig jeens my Russiese kollegas,” het Nadal gesê. “Die oorlog is nie hulle skuld nie. Ek kry hulle jammer en dit is hartseer dat dinge so uitgedraai het.” Daar is egter steeds ranglyspunte op die spel tydens die opwarmingstoernooie op Queen’s, Nottingham, Birmingham en Eastbourne. Statement regarding ATP / WTA / ITF ranking points at The Championships 2022. — Wimbledon (@Wimbledon) May 20, 2022